
ELÄMÄNI TAISTELU-KIRJASEN LUKEMISTAPA


Olen tekstiäni kirjoitellut silloin tällöin parin vuoden ajan, lähinnä Jyväskylän avoimen yliopiston kirjoittamisen aineopintojen aikana. Halusin siitä mahdollisimman yksinkertaisen, jotta nykyajan hetkinen ihminen jaksaa lukea sen. Minusta tekstini kuvaa yhden ihmisen selviytymistarinan lyhyesti 30 vuoden ajalta, erityisesti lihassairaan näkökulmasta. Keskityn lihassairauden kohdalla paljon Kotkan tapahtumiin. Menneisyyden tapahtumat voivat olla värittyneet mielessäni, mutta silti pyrin totuudenmukaiseen ilmaisuun. Tekstini on selvästi pelkistetty faktapohjainen pienoisromaani, jota elävöittävät runot tunnetiloineen. Laajensin selviytymistarinaani kirjoittamisen kurssilla KIKA408 kertoen Turun Tyksin (25.10.2021) kaksoisleikkauksesta, jossa koin Jeesus Nasaretilaisen auttavan minua kilpirauhasen poistoleikkauksessa ja rintasyöpäleikkauksessa. Entiset taisteluni ovat opettaneet minua turvautumaan Jeesukseen ja selviytymään vastoinkäymisistä.


Minusta tekstini on kaunokirjallista proosaa, sillä siinä lähestytään tekstiä suorasanaisesti. Siinä ei myöskään noudateta tiettyjä riimejä, alkusointua tai mitään tarkkaa runomittaa. Tämä näkyy myös tehdyissä runoissani. Nämä tekstin runot ovat ajatuksia herättäviä ja selkokielisiä. Ne kuvaavat lyhyellä ilmaisulla ihmisen omia yksityiskohtaisia tunnekokemuksia ja Jeesus- ja ihmissuhteita. Tekstissäni on vain muutama roolihenkilö. Tällainen lähestymistapa viittaa pienoisromaaniin. Pistin itseni päähenkilöksi, joten tekstissäni peilautuvat lähinnä omat ajatukseni. Kerron omasta näkökulmasta kokemani tapahtumat. Sairauksien esittelyssä käytän monesti lääketieteen yleiskieltä.


Olen muuttanut tekstissäni toisten henkilöiden nimet.









ELÄMÄNI TAISTELU


Näen itseni


kokonaisena,


eheänä naisena,


omien kiputilojen


keskellä.


Minä taistelen


joka päivä


Jeesuksen kanssa


ja vaikka välillä


säryn;


Saan olla


hyvässä hoidossa


Mestarini sylissä.


Se tieto kantaa


minua


ikuisuutta kohti


Katselin kotonani alastonta kehoani peilistä. Elämäni oli muokannut voimakkaasti sitä. Näin kuinka neurologinen lihassairaus, cervikaalinen dystonia, oli muokannut ryhtiäni. Olin voimakkaasti kumarassa.


Katsoin myös olemattomia psoriläiskiäni. Suurimmalta osalta kehoani olivat hävinneet punaiset ja hilseilevät läiskät. Ainoastaan käsivarret rehottivat punaisina.


Myös syömäni lääkkeet olivat osittain tuoneet painoa minulle. Niiden hyvä vaikutus terveyteeni oli ratkaisevampaa kuin muutaman kilon ylipaino.


Se 20-vuotiaan ihmisen kauneus oli poissa, mutta en hävennyt silti ruumistani. Olin voittanut pahimmat kipuni Jumalani kanssa ja pahin oli takanapäin. Jos olen selvinnyt helvetistä, voit sinäkin selvitä omien kipujesi kanssa!









SINÄ MUKAVA SELKÄKIPUNI


Mistä


sinä


putkahdit?


En ole


sinua


aiemmin


kokenut.


Pääsenkö


sinusta


eroon?


Mitä


haluat


kehostani?


Mistä kaikki sitten sai alkunsa? Selkäkipu tuli hiljalleen: Ensin masentuneena liikuin erittäin huonosti, ei edes ulkoilma kiinnostanut minua. Makasin vain paikoillani Vaasan asuntoni sohvalla ja toivoin Jeesuksen ottavan pois tämän pahan oloni. Olin kyllästynyt vanhoihin ympyröihin, missä arki soljui eteenpäin saman kaavan mukaan.


Mitkä asiat olivat altistaneet minut masennukselle? Minulle on lapsuudessa ja nuoruudessa tapahtunut monenlaisia asioita, mutta kirjoitan tähän vain pari asiaa, jotka mullistivat elämääni negatiivisesti. Muutin vuonna 1988 Vaasasta Helsinkiin. Menin töihin Koskelan sairaalaan kylvettäjäksi ja perushoitajaksi.


Se oli iso terveydenhuollon yksikkö. Koskelan sairaalassa hoidettiin pääasiassa vanhuksia, joista suurin osa oli saattohoidossa. Koskelan sairaalan ilmapiiri oli hektinen, jossa vaikutti pääkaupungin vilkas elämäntyyli.









TÄRKEÄ HELSINGIN SAIRAALAYHTEISÖ


On ihanaa


auttaa


apua tarvitsevaa.


Tuoda


hetken lämpö


toisen ihmisen


elämään.


Olenko sinulle


tärkeä


hoitajana?


Miten koet


minun läsnäoloni?


Koin mielekkääksi hoitotyöni. Minä sain auttaa näitä arvokkaita vanhuksia. Syötin ja pesin heitä ja siinä samalla, jos he kykenivät puhumaan, me hoitajat juttelimme heidän kanssaan. Meidän osaston saattohoidossa oli eriasteisia potilaita, mutta kaikille potilaille oli yhteistä viimeisen matkan lähestyminen. Siinä kiireen keskellä me hoitajat halusimme luoda näille vanhuksille hyvän loppuelämän.


Vaikka työ Helsingissä oli mahtavaa, silti suurkaupungin houkutukset ja lankeemukset olivat minulle konkreettisia: Olin sen verran nuori Helsingissä asuessani, että minut sai helposti houkuteltua kaiken maailman rahaluottoihin. Olin niin naiivi raha-asioissa, etten osannut sanoa tarvittaessa EI ja velka kasvoi. Myöhemmin kun menin Vaasan terveydenhuolto-oppilaitokseen vuonna 1990, en pystynyt maksamaan ollenkaan velkaa, koska olin opiskelija (opiskelija ei saa aina helpolla toimeentulotukea). Vasta myöhemmin kohdalleni tullut velkasaneeraus helpotti elämääni, tosin alkuvuodet piti kituuttaa seurakuntien avustuksella, jottei elämä menisi pahempaan suuntaan. Siksi arvostan seurakuntien auttamistyötä.









VÄLKEHTIVÄ VALO


Välähdyksiä


sinne ja tänne,


savua ja


puheensorinaa.


Tilan hektisyys;


tanssilava liikkuu


edestakaisin.


Kova musiikki


tuo rytmin


yhteiseen


tunnelmaan.


Juomat


läikkyvät


ihmisten käsissä.


Heidän naurut


raikuvat,


mutta olemmeko


onnellisia?


Sairaanhoitajaopiskelun aikana aloin käymään diskoissa. Diskojen sykkeessä elin kovan ja rokahtavan musiikin parissa. Meteli oli korvia huumaava ja tupakansavu leijaili ulkoovelle saakka. Monesti tuntui, että ihmisillä oli tarkoituksella rooli päällä; piti olla iloinen vaikkei siltä olisi tuntunutkaan. Diskojen senhetkisen tunnelman piti räjäyttää hyvän olon sisimmässäni, olinhan minä maksanut tästä diskoillasta.









TUHOANKO KAUNISTA?


Ensin se


hyvä elämä.


Elämän myllerryksissä


tasapaino horjui.


Nyt kokeilen


siipiäni


tuntemattomaan.


Onko tämä


jotain pahaa?


Menenkö tästä


rikki?


Jeesus varjele


silti minua


Olin 13-vuotiaana löytänyt uskon Jeesukseen. Se toi nuoruuden myllerryksiin vakautta ja elämän sisältöä. Silti minulle aikuisiällä tuli selvästi kapinavaihe Jeesusta kohtaan. Elin maailman ihmisten tavoin. Diskossa tutustuin Lauriin. Ihastuin häneen nuoruuden innolla. Tein kohtalokkaan virheen, kun menin Laurin kotiin yöksi. Lauri käytti sinä yönä minua seksuaalisesti hyväkseen. Siitä alkoi minun henkinen ja fyysinen murtuminen. Jotain kaunista oli rikkoutunut sisältäni.

